钦定古今图书集成/明伦汇编/氏族典/第059卷 > 徐有贞
## 钦定古今图书集成/明伦汇编/氏族典/第059卷 > 徐有贞

按《明外史徐有贞传》：“有贞，字元玉，初名珵，吴人。宣德
八年进士，选庶吉士，授编修。为人短小精悍，多智数，
喜功名。正统七年，进侍读。十四年秋，荧惑入南斗。珵
私语友人陈溥曰：‘祸不远矣’。及土木难作，珵言南迁
可以纾难。胡濙、陈循咸执不可。景帝即位，遣科道官
募兵于外，珵行监察御史事，往彰德。寇退，召还，仍故”
官。珵急于进取，自刱南迁，议为内廷讪笑，久不得迁。
因遗陈循玉带，且用星术，言公带将玉矣。无何，循果
加少保，因屡荐之。而是时用人多决于于谦，珵属谦
门下士游说，求国子祭酒。谦为言于帝，帝曰：“此议南
迁徐珵邪？为人倾危，将坏诸生心术。”珵不知谦，荐之，
以为沮已，深怨谦。循劝珵改名，因名有贞。景泰三年
迁右谕德。河决沙湾，廷臣共举有贞，乃擢左佥都御
史治之。事竣，召还佐院事。复出巡视漕河。七年秋，山
东大水，河堤多坏，惟有贞所筑如故。有贞乃修旧堤，
置减水闸，水患悉平。还朝，进左副都御史。八年正月，
景帝不豫。石亨、张𫐄等谋迎复上皇，告有贞。有贞大
喜，令太监曹吉祥入白太后。辛巳夜，勒兵入大内，请
上皇帝复位。即日命有贞兼学士，入内阁，参预机务。
明日，加兵部尚书，封武功伯兼华盖殿大学士，掌文
渊阁事。有贞遂诬少保谦、大学士王文杀之，内阁诸
臣斥逐略尽。素德陈循亦弗救。事权尽归有贞，中外
咸侧目。既得志，思自异于曹、石。御史杨瑄奏劾亨、吉
祥。帝问有贞及李贤，皆对如瑄奏。亨、吉祥大怨恨，日
夜谋构有贞，乃出为广东参政。亨等憾未已，必欲杀
之，令人投《匿名书》，指斥乘舆。遂执有贞于德州，搒治
无验，诏徙金齿为民。亨败，释归田里。成化初，复冠带
闲住，十馀年卒。